ለውጡ በሴራ አይቀለበስም!
 በአንድ ወቅት የዓለም ስልጣኔ ቁንጮ የነበረችው አገራችን ምክንያቱ በማይታወቅ ሁኔታ ቁልቁል ተምዘግዝጋ አሁን ላይ ከዓለም ግርጌ ላይ ተቀምጣለች። የጥቁር ህዝቦች መመኪያና የነፃነት ተምሳሌት እንዳልነበረችም የድህነትና የረሃብ ተምሳሌት ከመሆንም አልዳነችም። ለሌሎች የጎረቤት አገራት የሰላም ጠበቃ ብትሆንም የራሷን ሰላም ማስጠበቅ አቅቷት ከግማሽ ምዕተ ዓመት በላይ በጦርነት ውስጥ ቆይታለች። እነዚህና መሰል የተዘበራረቁ ማንነቶች ታዲያ የኛው የኢትዮጵያውያን ችግሮች ናቸው። ኢትዮጵያውያን የውጭ ወራሪ ኃይል ሲመጣ እንደ ንብ በአንድ ጊዜ የምንተምና ለነፃነታችን ግንባራችንን የምንሰጥ ህዝቦች የመሆናችንን ያህል በራሳችን ችግሮች ላይ ቁጭ ብለን የመወያየትና በሃሳብ የበላይነት አምነን ለአንድ ዓላማ ለመነሳት የምናደርገው ጥረትም ሲከብደን ይስተዋላል። በተለይ ከቅርብ ጊዜ ወዲህ የመደማመጥ ባህላችን ተሸርሽሮ እርስ በርሳችን ስንነታረክና ያለችንን ሃብትም የምናወድምበት ግጭት ውስጥ የገባንባቸው ወቅቶች ምን ነካን የሚያስብሉ ናቸው። እነሆ አሁን የመጣው ለውጥ እነዚህን ሾተላዮች ይፈታል ተብሎ ሲጠበቅ ይህንን በማይፈልጉ ኃይሎች ለማደናቀፍ ሌት ተቀን እየተሰራ ነው። በተለይ በቅርቡ ለውጡ ጥቅማቸውን ባሳጣቸው የውስጥ ኃይሎችና የውጭ ጠላቶች ቅንጅት የተፈጸመው አገርን የማተራመስ ሴራ ከፍተኛ ሰብዓዊና ቁሳዊ ኪሳራ ያስከተለ ነው። ይህ ሴራ በአንድ በኩል ኢትዮጵያ በትክክለኛ የለውጥ ሂደት ውስጥ በመግባት ስኬታማ የብልፅና ጉዞ ማድረግ የጀመረችበት ወቅት ነው። በተለይ ላለፉት ዘጠኝ ዓመታት በግንባታ ላይ የቆየውና በአገራችን የልማት እንቅስቃሴ ውስጥ ትልቅ ለውጥ እንደሚያመጣ የሚታመንበት ታላቁ የህዳሴ ግድብ ግንባታ ከጫፍ በደረሰበት ወቅት መፈፀሙ የኢትዮጵያን እድገትና ለውጥ ከመጥላት የመነጨ ትልቅ የጠላትነት ተግባር ነው። ኢትዮጵያ ምንም እንኳን ይህንን ግድብ እውን ለማድረግ ዘመናትን ያስቆጠረ ህልምና ፍላጎት ቢኖራትም ወደተግባር ግን ሳይቀየር ቆይቷል። ለዚህ ዋነኛው ምክንያት ደግሞ በተለይ የውጭ ኃይሎች ተጽዕኖ ነው። ዓለም አቀፉ ማህበረሰብ በተለይ ምዕራባውያን የተሳሳተ መረጃ በመያዝ ኢትዮጵያ ግድቡን እንዳታካሄድ በቀጥታም ሆነ በተዘዋዋሪ ያካሄዱት ተጽዕኖ ቀላል አልነበረም። የአንዳንድ ዓለምአቀፍ ተቋማት
ዋነኛ ማስፈራሪያ ደግሞ
የገንዘብ ድጋፍን መከልከል
ሲሆን ከዚህ ከፍ
ሲልም እርዳታ እንዳታገኝ እስከማድረግ የሚያስችል ማስፈራሪያን የያዘ ነበር። በተለይ ዓለም አቀፉን የገንዘብ ተቋም (አይኤምኤፍ)ን ጨምሮ የበለጸጉ አገራት ለታላቁ ህዳሴ ግድብ እንዳይገነባ እጃቸውን በመሰብሰባቸው ግድቡ ለዘመናት በቁጭት ብቻ እንዲቀር አድርገዋል። በሌላ በኩል ኢትዮጵያ ዓባይን የመሰለ ለኃይል አቅርቦት ትልቅ አቅም ያለው ወንዝ ባለቤት ሆና አንድም ነገር ሳትጠቀም የበይ ተመልካች ሆና ኖራለች። በዚህ የተነሳ አባይ ለኢትዮጵያውያን የቁጭት እንጂ የጥቅም ምንጭ አልነበረም። ዓባይን የሚያክል በዓለም ትልቅ ወንዝ ይዛ በርካታ ዜጎቿ ዛሬም ድረስ በጭለማ ውስጥ ይኖራሉ። በተለይ በገጠሩ ክፍል በርካታ ወጣቶችና ህጻናት ተማሪዎች ዛሬም በኩራዝ ያጠናሉ። በሚሊዮን የሚቆጠሩ እናቶች በቅጠል ጭስ እየተጨናበሱ እንጀራ ያበስላሉ። ሰፊ ኢንቨስትመንት አቅም ቢኖርም በሚገባው ልክ ለመጓዝ የኃይል ተግዳሮት አንዱ የኢኮኖሚ ፈተና ነው። ከአጠቃላይ የአገራችን ሀዝብ ዛሬም 40 በመቶ ያህሉ ዛሬም ድረስ የኤሌክትሪክ ተጠቃሚ አይደለም። በሌላ በኩል ኢትዮጵያና ኢትዮጵያውያን የራሳቸውን የተፈጥሮ ሀብት ተጠቅመው የልማት ሥራ መስራት መብታቸው ነው። ምክንያቱም ዜጎቻችን ከድህነት የመላቀቅ ሙሉ መብት አላቸው። ይሁንና ዓባይን የመሰለ የተፈጥሮ ሀብታችን ስናለማ በዚህ ወንዝ ላይ ህይወታቸውን የመሰረቱ የታችኞቹ የተፋሰሱ ሀገራት ላይ ጉልህ ተፅእኖ እንዳያሳድር በማድረግም ነው። ኢትዮጵያ ከግድቡ ዲዛይን ጀምሮ ይህንን ታሳቢ በማድረግ ግንባታውን እያከናወነች ትገኛለች። በአሁኑ ወቅት ግድቡ ውሃ መያዝ የሚያስችለው አቅም ላይ ደርሷል። ይህም የግድቡን እውን መሆንና ወደ ፍጻሜ ምዕራፍ መጠጋቱን የሚያሳይ ነው። ይህ ምዕራፍ ደግሞ እውነተኛ የኢትዮጵያ ወዳጆችና ጠላቶች የተለዩበት ነው። በውስጥ ያሉ እና ለውጡን ለማደናቀፍ የሚጥሩ ኃይሎች ይህንን አጋጣሚ በመጠቀም ከውጭ ኃይሎች ጋር በቅንጅት ኢትዮጵያን ለማፍረስ የተንቀሳቀሱበት ወቅት ነው። ያም ሆኖ ግን ኢትዮጵያ ለውጡን ከዳር ለማድረስ ወሳኝ ምዕራፍ ላይ መድረሷን በተግባር አስመስክራለች። የውስጥም ሆነ የውጭ ኃይሎች ሴራም ተጋልጦ ኢትዮጵያን የማፈራረስ አጀንዳው ተቀልብሷል። በቀጣይም የተጀመረውን የለውጥ እንቅስቃሴ ተጠናክሮ ይቀጥላል። የአገራችን ህዳሴም እውን ይሆናል እንጂ በሴራ ተደናቅፎ ሊቆም አይችልም።አዲስ ዘመን ሐምሌ10/2012